Prekladacia správa

Materiál „Národný program vzdelávania v neodkladnej zdravotnej starostlivosti a prvej pomoci“ (ďalej len „Národný program“) sa predkladá na medzirezortné pripomienkové konanie na základe uznesenia Rady vlády SR pre bezpečnosť cestnej premávky č. 24 zo 7. novembra 2006. Spomínaným uznesením Rady vlády SR bolo štátnemu tajomníkovi Ministerstva zdravotníctva Slovenskej republiky uložené spracovať koncepčný materiál s konkrétnymi požiadavkami na  

1.	systém výučby kurzov prvej pomoci (so stanovením učebnej osnovy a obsahu kurzov prvej pomoci ako aj podmienok na odbornú, personálnu a materiálno-technickú  spôsobilosť vzdelávacích inštitúcií) a 
2.	súvisiace legislatívne zmeny

vzhľadom na potrebu riešenia výučby prvej pomoci u žiadateľov o udelenie vodičského oprávnenia. 

Obsahovým naplnením uvedenej úlohy sa na ministerstve zdravotníctva zaoberala jedna z pracovných skupín Akreditačnej komisie Ministerstva zdravotníctva Slovenskej republiky na ďalšie vzdelávanie zdravotníckych pracovníkov - osobitne vytvorená na riešenie otázok súvisiacich s tvorbou systému vzdelávania laikov v poskytovaní prvej pomoci a tvorbou systému sústavného vzdelávania zdravotníckych pracovníkov v neodkladnej zdravotnej starostlivosti, vrátane inštruktorov týchto kurzov. Dôvodom pre vytvorenie pracovnej skupiny bola aj potreba reagovať na zmeny, ktoré sa udiali v systéme a štruktúre poskytovania záchrannej zdravotnej služby na Slovensku v poslednom období, zvýrazňujúce sa požiadavky na bezpečnosť pacienta v systéme poskytovania zdravotnej starostlivosti, ako aj na požiadavky na bezpečnosť občana v cestnej premávke zosystematizovaním vzdelávania v tejto oblasti, aktualizovaním, profesionalizovaním a inovovaním príslušných vzdelávacích programov.

Členmi pracovnej skupiny sú zástupcovia organizácií, ktoré sa spolupodieľajú na  integrovanom záchrannom systéme (hlavný odborník MZ SR pre urgentnú medicínu, pracovisko anestéziológie a intenzívnej medicíny detí a dospelých Fakultnej nemocnice s poliklinikou Bratislava na Kramároch, klinika anesteziológie a intenzívnej medicíny Fakultnej nemocnice s poliklinikou Bratislava v Ružinove, traumatologická klinika FN L. Pasteura Košice, Národný ústav srdcových chorôb Bratislava, Life Star Emergency Bratislava, Záchranná a dopravná zdravotná služba Bratislava, Slovenská zdravotnícka univerzita Bratislava, Hasičský a záchranný útvar hlavného mesta SR, Horská záchranná služba,  Slovenský Červený kríž).

Pracovná skupina navrhla požiadavky spracovať do výsledného dokumentu Národného programu, ktorý by obsahoval popis a výpočet požiadaviek na jednorazové aj  opakované a pravidelné obnovovanie a udržiavanie vedomostí a zručností laickej verejnosti aj zdravotníckych profesionálov pre čo najúčinnejšie  poskytovanie prvej pomoci a neodkladnej zdravotnej starostlivosti, ktoré by slúžili ako podklad pre tvorbu obsahu konkrétnych vzdelávacích programov  v neodkladnej zdravotnej starostlivosti  a prvej pomoci pre jednotlivé cieľové skupiny.

Národný program sa skladá zo všeobecnej časti a príloh. Všeobecná časť obsahuje kompletný zoznam vzdelávacích programov pre jednotlivé cieľové skupiny (verejnosť, poskytovatelia prvej pomoci, poskytovatelia zdravotnej starostlivosti, poskytovatelia záchrannej zdravotnej služby), ktoré by sa mali v rámci vzdelávania v prvej pomoci a neodkladnej zdravotnej starostlivosti realizovať; rámcový rozsah požiadaviek na vedomosti a zručnosti v príslušnom vzdelávacom programe a odporúčania do budúcnosti v podobe záveru. Prílohy obsahujú konkrétne minimálne požiadavky na 
a)	kurz komunitnej prvej pomoci (8 hodinový), ktorý je určený pre laickú verejnosť špecifikovanú ako žiadatelia o vodičské oprávnenie, žiaci škôl, vrátane odborných učilíšť, dobrovoľní pracovníci SČK, vodiči profesionáli, , (Príloha 1), 
b)	kurz prvej pomoci „Škola prvej pomoci“ (24 hodinový), ktorý  je určený pre laickú verejnosť špecifikovanú ako zamestnanci právnických osôb určení zamestnávateľom na vyškolenie v poskytovaní prvej pomoci, poskytovatelia prvej pomoci (hasiči, policajti, horská záchranná služba, vodná záchranná služba, banská záchranná služba, SBS, plavčíci, personál dopravnej zdravotnej služby, vodiči záchrannej zdravotnej služby bez zdravotníckej odbornej spôsobilosti), ktorí sú školení na spoluprácu s profesionálnym zdravotníckym personálom záchrannej zdravotnej služby (Príloha 2) a
c)	kurz inštruktora komunitnej prvej pomoci a kurz inštruktora kurzu poskytovateľov prvej pomoci (24 hodinový) (Príloha 3).

Záujemca o realizáciu kurzu prvej pomoci by mal preukázať splnenie minimálnych požiadaviek na realizáciu vybraného kurzu Ministerstvu zdravotníctva Slovenskej republiky. Ministerstvo zdravotníctva Slovenskej republiky posúdi splnenie minimálnych požiadaviek a vydá žiadateľovi rozhodnutie o akreditácii kurzu.

Radou vlády SR požadované súvisiace legislatívne zmeny sú obsiahnuté v Prílohe č. 4 dokumentu. Podľa nich by minimálne požiadavky na vzdelávanie prvej pomoci malo stanovovať a ich splnenie kontrolovať ministerstvo zdravotníctva a doterajší realizátori kurzov prvej pomoci a kurzov inštruktorov prvej pomoci by mali mať dostatočný časový priestor na prispôsobenie doterajších vzdelávacích programov novým požiadavkám a získanie akreditácie od MZ SR (do konca roku 2008).

	Materiál bol vyššie spomínanou pracovnou skupinou AK MZ SR postúpený na pripomienkovanie Akreditačnej komisii MZ SR, ktorá sa ním zaoberala na jej rokovaniach 17.1.2007 a 7.2.2007. Pripomienky boli zapracované do materiálu a AK MZ SR odporučila štátnemu tajomníkovi materiál predniesť na rokovaní Rady vlády SR pre bezpečnosť cestnej premávky. Štátny tajomník MZ SR sa s materiálom oboznámil na rokovaní so zástupcami pracovnej skupiny MZ SR dňa 27.2.2007 v kontexte rokovaní k príprave vyhlášky MZ SR o zdravotnej spôsobilosti na vedenie motorového vozidla. Dňa 19. 3. 2007 bol materiál prerokovaný v gremiálnej porade ministra zdravotníctva.

Materiál nepredpokladá nároky na štátny rozpočet ani iné verejné financie, zamestnanosť, podnikateľské prostredie a životné prostredie. Úhrada kurzov účastníkmi sa riadi zákonom o cenách, okrem účastníkov kurzov, ktorí sú zdravotníckymi pracovníkmi v pracovnoprávnom vzťahu, kde vyhláška MZ SR č. 31/2006 Z.z. stanovuje maximálnu úhradu zdravotníckeho pracovníka za vzdelávaciu aktivitu sústavného vzdelávania takéhoto zdravotníckeho pracovníka najviac vo výške 1500 Sk (§ 1 ods. 6 cit. vyhlášky).